સ્ત્રી-પુરુષોના સંબંધમાં શિવશક્તિનું ઉદાહરણ સમજવા જેવું છે. શિવ અર્ધનારીશ્વર છે. આ અદ્્ભુત બાબત છે. એમનું અડધું શરીર શક્તિનું છે અને શક્તિનું અડધું શરીર શિવનું છે. હવે શિવ જો શક્તિની તમામે તમામ જરૂરિયાત અથવા કહો કે, ‘સ્વાર્થ’ સંતોષે છે ત્યાં સુધી જ શિવ પાસે શક્તિ છે અને જ્યાં સુધી શક્તિ શિવના તમામ ‘સ્વાર્થ’, તમામ જરૂરિયાત સંતોષે છે ત્યાં સુધી જ શક્તિ પાસે શિવ છે, પણ સૌથી મહત્ત્વની બાબત એ છે કે અહીં શિવનો સ્વાર્થ કે શક્તિનો સ્વાર્થ એવું અલગ કંઈ જ નથી. અહીં જે છે એ સંયુક્ત સ્વાર્થ છે. એક સાદું ઉદાહરણ આ અર્ધનારીશ્વરનું સમજીએ. જો એમની એક આંખ છેક જમણી અને બીજી આંખ છેક ડાબી બાજુ જોવાનો પ્રયત્ન કરશે તો શું થશે? પ્રથમ તો આંખોનો દેખાવ સુંદરતા ખોઈ દેશે અને બંને આંખ જુદું જુદું જોશે, એટલે દૃશ્ય ત્રિપરિમાણીય નહીં દેખાય. આંખો દૃશ્યોના ઊંડાણની સમજ સાવ ખોઈ દેશે.